**LIETUVOS RESPUBLIKOS SVEIKATOS APSAUGOS MINISTRAS** –

**VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS**

**SPRENDIMAS**

**DĖL GREITŲJŲ TESTŲ NAUDOJIMO**

2020 m. birželio 3 d. Nr. V-1365

Vilnius

Vadovaudamasis Lietuvos Respublikos civilinės saugos įstatymo 15 straipsnio 2 dalies 4 punktu, 28 straipsnio 4 dalimi, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Lietuvos Respublikos Ministro Pirmininko 2020 m. vasario 27 d. potvarkiu Nr. 43 „Dėl valstybės lygio ekstremaliosios situacijos valstybės operacijų vadovo paskyrimo“ bei atsižvelgdamas į Lietuvos Respublikos Vyriausybės 2020 m. kovo 14 d. nutarimą Nr. 207 „Dėl karantino Lietuvos Respublikos teritorijoje paskelbimo“, į 2020 m. balandžio 8 d. Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo sprendimą Nr. V-777 „Dėl COVID-19 ligos (koronaviruso infekcijos) greitųjų testų (IgG/IgM) naudojimo“, n u s p r e n d ž i u:

1. Nustatyti, kad:

1.1. greitieji testai „AMP Rapid Test SARS-CoV-2 IgG/IgM“ ir kitose valstybėse narėse validuoti greitieji testai Rapid Test SARS-CoV-2 IgG/IgM (toliau – greitieji testai) gali būti naudojami:

1.1.1. kartu su molekulinės diagnostikos tyrimu dėl SARS-CoV-2 (2019-nCoV) RNR nustatymo tikralaikės PGR metodu (toliau – PGR tyrimas) COVID-19 ligai (koronaviruso infekcijai) arba serokonversijai patvirtinti:

1.1.1.1. imuninio atsako į SARS-CoV-2 identifikavimui ne anksčiau kaip 14 dienų nuo simptomų pradžios;

1.1.1.2. asmeniui, turinčiam ryškius COVID-19 ligai (koronaviruso infekcijai) būdingus klinikinius požymius ir pakartotinai neigiamus SARS-CoV-2 PGR tyrimus iš viršutinių kvėpavimo takų;

1.1.2. buvusiam užsikrėtimui COVID-19 liga (koronaviruso infekcija) nustatyti;

1.1.3. seroepidemiologiniams COVID-19 ligos (koronaviruso infekcijos) tyrimams.

1.2. greitieji testai skirti profesionaliam naudojimui,kai rezultatus vertina ir interpretuoja sveikatos priežiūros specialistas;

1.3. visi laboratorinių tyrimų, kai naudojami greitieji testai, užsakymai pateikiami į Elektroninę sveikatos paslaugų ir bendradarbiavimo infrastruktūros informacinę sistemą (toliau – ESPBI IS) forma E200;

1.4. visi laboratorinių tyrimų, kai naudojami greitieji testai, atsakymai pateikiami į ESPBI IS forma E200-a.

2. Pavesti Nacionalinei visuomenės sveikatos priežiūros laboratorijai išduoti greituosius testus „AMP Rapid Test SARS-CoV-2 IgG/IgM“ poreikį pateikusioms asmens sveikatos priežiūros įstaigoms ir apie išdavimą informuoti Lietuvos Respublikos sveikatos apsaugos ministeriją.

3. Asmenys, norintys teikti asmens sveikatos priežiūros įstaigoms kitose valstybės validuotus testus, turi pateikti Valstybinei akreditavimo sveikatos priežiūros veiklai tarnybai prie Sveikatos apsaugos ministerijos informaciją ir dokumentus, patvirtinančius validacijos atlikimą. Greitųjų testų jautrumas ne anksčiau 14 dienų nuo simptomų pradžios turi būti ne mažesnis nei 90 proc.

Sveikatos apsaugos ministras – valstybės lygio

ekstremaliosios situacijos valstybės operacijų vadovas Aurelijus Veryga